Amú məlú mə́tē, abǒg tē, ábōg māyi dúgán tə́lē Yúda ai Yērúzalɛm məkǒl á sí, 2mayi tógǎn məyɔŋ mə́sə, mayi bɔ̌ naa mə́ sus é ndoŋ e nə dzwé naa “Ǹtondôbə a tsíg ńtōl”. Eyɔ̌ŋ tē hḿ māyi kad ai mɔ́ ású Ísraɛ̂l, ayɔŋ dáma ai ngab elíg dzama: amú bə́ ngátsam nyé á məyɔŋ məyɔŋ, bə́ mān kab áyɔŋ dáma. 3Bə́ ngábwé áyɔŋ dámā ngám, bə́ ngafɔlan bǎn fám ai biníngá bə́ ébamba; ású məyɔg bə́ mān kuan ai bǎn bīníngá, ńdɔ̄ bə́ ngányú. 4Tɔ mínā, Tir ai Sidón, ai bitǔn bí ńnǎm Bəfilísta ósə: myǎyi ai ma dzé ? Dzé myāyi kun ábə ma ? Ngə́ myākyəge ma vundan á nyɔ́l, etíe etíé tē mayi bɔ̌ naa bivudúgá bítē bí ku mínā á mīńlō. 5Mína yǎ mī ngánɔŋ mɔní wama ai mvɔ́d dzama, mína yǎ mī ngáman kə́ fudǐ mim̀faŋ mí byə́m myámā á bətə́mpɛl báán, 6mína yǎ mī ngákuan ai batɔbɔ ǹnamǎ yā Yúda ai á Yērúzalɛm á batɔbɔ ńnamǎ yā Yavân, ású yə nâ bə́ kə oyǎb ai ǹnam wábán: 7mǎ māyī bɔ́ vəle ḿfág mī ngákuan ai bɔ́, mə bɔ̌ fə naa abé dáán lə́ ku mínā á mīńló. 8Mayi kuan ai bɔ́n báán ai bəngɔn báán á batɔbɔ ǹnamǎ yā Yúda, bɔ̂ bâyi kuan ai bɔ́ ábə Sabên, ayɔ̌ŋ yā ńnam oyǎb. Ǹtondôbə énye a kɔ́bɔ̄ nálā.